Sami Yusuf

**Sami Yusuf** (født 1980) er iranskfødt britisk låtskriver, multiinstrumentalist og komponist. Han er en ledende artist innenfor islamsk populærmusikk og hadde til 2016 solgt 34 millioner album. Han omtales som et ikon innenfor populærmusikk for unge fromme muslimer over hele verden, i likhet med Yusuf Islam (tidligere kjent som Cat Stevens). 

Yusuf var en av de første muslimske musikerne som laget profesjonelle musikkvideoer til sine låter. Han har sendt sine videoer ut på arabiske *mainstream* musikkanaler i stedet for på islamsk-religiøse fjernsynskanaler. Han er kjent for å ha en uttrykksfull stemme, og mange av låtene hans er følelsesladete ballader. Yusuf liker ikke merkelappen islamsk rock/popmusikk. Han kaller musikkstilen sin *spiritique*, noe som ifølge ham selv er både østlig og vestlig, og en stil som er mer åndelig enn religiøs*.* Yusuf synger på engelsk, arabisk, urdu, hindi og tyrkisk.

I 2014 ble han en av Verdens matvareprograms ambassadører i kampen for å bekjempe sult.

## Bakgrunn
Han ble født den 21. juli 1980 i Teheran og foreldrene flyttet til Storbritannia da han var tre år gammel. Han har familiebakgrunn fra Aserbajdsjan og er etnisk aserbajdsjaner. Han vokste opp i London. I oppveksten fikk Yusuf musikkundervisning av faren, og han spiller piano, fiolin og flere persiske, tyrkiske og arabiske instrumenter. Han begynte å studere komposisjon ved Royal Academy, uten å fullføre. Han studerte ved Salford University, og er skolert i aserbajdsjansk, iransk og vestlig klassisk musikk. 

Yusuf er en from muslim etter en religiøs oppvåkning 16 år gammel og er påvirket av sufismen. Sufismen er den retning innenfor islam som er mest positiv til musikk og som har det største musikalske mangfoldet. *[[Qawwali]]* er en utbredt musikkform innenfor sufismen.

## Virke

Yusufs første CD *Al Mu’allim* kom ut tidlig i 2004 og solgte overraskende bra. I 2003 hadde han blitt kjent som oppvarming for den populære malaysiske *[[nasheed]]*-gruppen Raihan. *Al Mu’allim* var velprodusert som tradisjonell kommersiell popmusikk av plateselskapet Awakening Music (dette var selskapets første utgivelse). Awakening satset alle sine penger på å lage en påkostet musikkvideo som ble innspilt i Egypt og den populære egyptiske musikkanalen Melody Hits viste videoen høsten 2004. Yusuf ble straks en stor stjerne og ble i april 2005 invitert til å opptre i Kairos operahus, Egypts viktigste musikkscene. Senere ble Maher Zain den store stjernen hos Awakening. I 2006 beskrev *[[Time (magasin)|Time Magazine]]* ham som den største rockestjernen innenfor islam. 

Han ga ut sitt første album *Al Mu’allim* («læreren» det vil si Muhammed) i 2003/tidlig 2004 og dette solgte over syv millioner eksemplarer. På dette albumet brukte han bare perkusjonsinstrumenter, senere (blant annet på *My Ummah*) har han brukt mange slags instrumenter. Perkusjonsinstrumenter blir innenfor en del islamske lovtradisjoner ikke regnet som musikkinstrumenter og dermed tillatelige. *My Ummah* ble på denne bakgrunn utgitt i en versjon bare med perkusjonsinstrumenter. Han ga opprinnelig ut musikk på Awakening Records og begynte i 2010 å gi på eget selskap uten nær tilknytning til den islamske vekkelsesbevegelsen. 

Innenfor islam er musikk omdiskutert. Han avviser at islam forbyr musikk og har uttalt at islam verdsetter kunst, musikk og alt som er vakkert. I Yusufs medvirker kvinnelige musikere uten hijab. Låtene hans har ofte en oppløftende rytme og med et religiøst innhold (for eksempel om Muhammeds liv eller Muhammed som forbilde); han synger også om palestinernes og irakernes vanskelige kår. Under den arabiske våren i Egypt var Yusufs sang «I’m Your Hope» populær blant unge på Tahrirplassen i Kairo, sangen har budskap til makthaverne. Han har kritisert voldsbruk utført av muslimer og det franske forbudet mot hijab. 

Yusuf har holdt konserter til inntekt for blant annet nødhjelp for Darfur. Han er særlig populær i Midtøsten, samt Malaysia og Indonesia, og har blant annet holdt konsert for over  tilhørere på Taksim-plassen i Istanbul. Yusuf er internasjonalt en av de mest kjente britiske muslimer. I 2015 holdt han konsert i Nasaret (Israel; publikum var for det meste palestinere) noe som førte til at musikken hans ble forbudt å iransk fjernsyn. Iran anerkjenner ikke Israel og personer som opptrer i Israel blir *[[persona non grata]]* i Iran. Yusuf er svært populær i Iran. I 2015 medvirket han med musikk til en iransk film om profeten Muhammed.

Yusuf opptrådt i 2011 på Union Scene i Drammen og *[[Drammens Tidende]]* ga terningkast 5 for konserten.

## Utmerkelser
Han er æresdoktor ved University of Roehampton. I 2009 og 2010 var han på listen *The 500 most influential muslims* utarbeidet ved Royal Islamic Strategic Studies Centre i Amman.

## Diskografi

## Fotnoter

## Referanser


## Eksterne lenker
* 
* 
*